Legendariese radioman sterfJohn Berks (Foto: John Berks….Memories of 702/Facebook) Huldeblyke stroom in ná die dood van die legendariese radioman John Berks. Berks is in die ouderdom van 80 ná ŉ lang siekte oorlede. “My pa was ŉ buitengewoon unieke, begaafde en spesiale man,” het sy seun Lance gesê. “Hy was die wonderlikste pa wat sy kinders innig liefgehad en versorg het. Sy familie het alles vir hom beteken. Niks was vir hom belangriker as familie en sy lewensmaat, sielsgenoot Manda, nie.” Lance het gesê sy pa het ŉ geskenk van God gekry om op die radio te wees en sy talent te gebruik om vir soveel mense geluk te bring, hulle te vermaak en te laat lag. “Sy diep en pragtige stem was uniek geskik vir radio.” Berks is in 1941 in Krugersdorp gebore. Hy het bekendheid begin verwerf by LM Radio en tydens sy radioloopbaan van meer as 40 jaar het hy by Swazi Music Radio, Springbok Radio, Capital Radio 604 Transkei en Radio 5 gewerk. In Oktober 1981 het hy by Radio 702 aangesluit en hy het in die laat 90’s afgetree. Berks word as ŉ baanbreker geag in die eietydse radiobedryf in Suid-Afrika met sy skreeusnaakse parodieë en sy karakters soos “Jan Sweetpak”. “Die span by LM Radio is hartseer om te hoor van die afsterwe van die legendariese John Berks. Mag sy siel in vrede rus. John was een van die grootste professionele uitsaaiers in die land. Hy het eenkeer gesê ‘sonder radio het jy ŉ vriend verloor’. Ons is ryker omdat ons hom in ons lewe gehad het,” het LM Radio in ŉ huldeblyk aan Berks gesê. Jonathan Procter, uitvoerende hoof van Primedia, het gesê Berks was een van 702 se mees legendariese oggendgeselsprogram-aanbieders. “John is deur baie as die baanbreker van geselsradio in Suid-Afrika beskou. Sy passie vir en toewyding aan Suid-Afrika is gevier toe hy in 2010 in die radiowêreld se heldesaal opgeneem is met ŉ toekenning vir sy lewenslange bydrae.”